এটাও দেখতে হল যুবরাজ সিংহকে। তিনি যখন পুরোদমে ভারতীয় দলে খেলছেন, তখন পবন নেগি কোথায়? শনিবার সেই পবন নেগির আইপিএল নিলামে দাম উঠল যুবির থেকেও বেশি? এও কি মানা সম্ভব? মানতে পারুন আর নাই পারুন। এটাই সত্যি। শনিবার বেঙ্গালুরুতে আইপিলএলের যে নিলাম হল তাতে, নেগির মূল্য 
দাঁড়াল ৮.৫ কোটি। আর বাঁ হাতি পঞ্জাবতনয়ের দাম সেখানে সাত কোটি। নেগি গেলেন দিল্লি ডেয়ারেডভিলসে। এই দিল্লিই যুবরাজকে বাতিলের তালিকায় ফেলে দিয়েছিল আগের বছর। এবার নেগি গেলেন সেখানে। আর যুবরাজকে নিল সানরাইজার্স হায়দরাবাদ। কিন্তু কেন এই দামের বৈষম্য? অনেকেই কি তবে ধরে নিয়েছেন যুবি শেষের পথে। অথচ এই যুবরাজই তো গতবারের নিলামে সবচেয়ে দামি প্লেয়ার ছিলেন। আর এ বার তাঁকে দেখতে হল, সেদিনকার পবন নেগিও তাঁর থেকে দামি। 
পবন নেগি টি টোয়েন্টি বিশ্বকাপ দলে জায়গা পেয়েছেন শুক্রবারই। এশিয়া কাপের দলেও ডাক পেয়েছেন তিনি। আর চব্বিশ ঘন্টার মধ্যেই নেগি দেখলেন তাঁর পৃথিবীটা বদলে গিয়েছে। শনিবারের নিলামে নেগিই সবচেয়ে দামি ভারতীয় ক্রিকেটারের নজির গড়ে ফেললেন। অতীতে চেন্নাই সুপার কিংগসের হয়ে খেলতেন নেগি। পরে খুবই অল্প দামে দিল্লিতে যান তিনি। আর এবার তো নিলামে সবচেয়ে দামি ভারতীয় ক্রিকেটারের তকমা পেলেন। তাঁকে নিয়ে টানাটানি চলছিল পুণে ও দিল্লির। শেষে দিল্লিই জিতে নেয় নেগিকে।